Komisjoni otsus,

29. aprill 2003,

millega kinnitatakse põllumajandusstatistika parandamise 2003. aasta teostuskava

(teatavaks tehtud numbri K(2003) 1369 all)

(2003/304/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. juuni 1996. aasta otsust nr 96/411/EÜ ühenduse põllumajandusstatistika parandamise kohta, [1] viimati muudetud Euroopa Parlamendi ja nõukogu otsusega 1919/2002/EÜ, [2] eriti selle artikli 4 lõiget 1 ja artikli 6 lõiget 2

ning arvestades järgmist:

(1) Komisjoni otsuse nr 96/411/EÜ kohaselt kehtestab komisjon igal aastal põllumajandusstatistika teostuskava.

(2) Vastavate ühenduse poliitikate elluviimiseks tuleb parandada andmeid Euroopa Liidu põllumajanduse füüsiliste aspektide kohta, hankida üksikasjalikud põllumajanduse keskkonnapoliitika näitajad, välja töötada põllumajandusarvestuse keskkonnaaspektid ning luua maaelu arendamise infosüsteemid.

(3) Otsuse 96/411/EÜ kohaselt osaleb komisjon kulutuste rahastamisel, mis liikmesriikidel on tekkinud seoses siseriiklike põllumajandusstatistika süsteemide kohandamisega või eeltöödega, mis on seotud teostuskava raames tekkivate uute või kasvavate vajadustega.

(4) Tuleb koondada teatud eelmiste teostuskavadega algatatud tegevused ning jätkata tehtud pingutusi.

(5) Käesoleva otsusega ettenähtud meetmed on kooskõlas alalise põllumajandusstatistika komitee arvamusega.

ON VASTU VÕTNUD KÄESOLEVA OTSUSE:

Artikkel 1

Kinnitatakse käesoleva otsuse lisas esitatud põllumajandusstatistika parandamise 2003. aasta teostuskava (TAPAS 2003).

Artikkel 2

Käesolev otsus on adresseeritud liikmesriikidele.

Brüssel, 29. aprill 2003

Komisjoni nimel

komisjoni liige

Pedro Solbes Mira

[1] EÜT L 162, 1.7.1996, lk 14.

[2] EÜT L 293, 29.10.2002, lk 5.

--------------------------------------------------

LISA

PÕLLUMAJANDUSSTATISTIKA PARANDAMISE 2003. AASTA TEOSTUSKAVA (TAPAS 2003)

Põllumajandusstatistika parandamise 2003. aasta teostuskava raames teostatavate tegevuste eesmärgid peavad kaasa aitama põllumajandusstatistika parandamisele järgnevates valdkondades:

i) andmed Euroopa Liidu põllumajanduse füüsiliste aspektide kohta;

ii) põllumajandusarvestuse keskkonnaaspektid;

iii) põllumajanduse keskkonnapoliitika näitajad, sealhulgas pestitsiidide kasutamine;

iv) maaelu areng.

Komisjon toetab nimetatud tegevustega seotud projekte, kuid toetus liikmesriigi kohta ei ületa tabelis A näidatud summasid.

Liikmesriikide kavandatavad tegevused on seotud:

1. Andmetega Euroopa Liidu põllumajanduse füüsiliste aspektide kohta

Tegemist on eelnenud aastatel alustatud töö jätkamisega. Tegevuse eesmärgiks on parandada:

a) andmeid põllumaa, põllukultuuride tootmise ning nende kasutamise kohta, eriti mis puudutab bilansse;

b) andmeid karjapopulatsioonide ning loomset päritolu toodete tootmise ja kasutamise kohta, eriti mis puudutab lihabilanssi;

c) söödabilansse (söödabilansi arendamine hindamismeetodite parandamise ning tarne- ja söödabilansi parema kooskõla saavutamise teel);

d) muid töid, mille eesmärgiks on varude või siseriikliku kasutamise (sealhulgas põllumajandusettevõttes kasutamise) näitajate parandamine, ja tehnilisi koefitsiente.

2. Põllumajandusarvestuse keskkonnaaspektidega

Peamiseks eesmärgiks on katsetada, kas põllumajanduse ja metsanduse raamatupidamisarvestuses kasutatavasse metoodikasse on otstarbekas lisada teatud mõisteid ja määratlusi, mis võimaldavad käsitleda teatud keskkonnale olulisi tegureid nagu teenuste osutamine, subsiidiumid või maksud.

3. Põllumajanduse keskkonnapoliitika näitajate, sealhulgas pestitsiidide kasutamisega

Komisjon soovib julgustada projekte, mis võimaldavad parandada juba olemasolevaid näitajaid, eelkõige näiteks piirkondliku tasandi infot teatud põllukultuuride saagi kohta, andmeid mineraalväetiste müügi ja tarbimise kohta jne. Samuti julgustatakse maastikuga seotud näitajate väljatöötamist, näiteks hekkide või tarade pikkuse või piirkondlikul tasandil kasutatavate alade kohta, mis asuvad väljaspool põllumajanduslikke kõlvikuid (karjamaa, alpiniidud jne); struktuuriliste iseärasuste mõju põllumajandustootjate tegevusele; andmed viljelusviiside kohta.

Pestitsiidide kasutamisega seotud tegevuse eesmärgiks on jätkata pestitsiidide kasutamist puudutavate andmete kogumist ja töötlemist ning parandada (andmete) edastamise kvaliteeti ja kiirust erinevate meetodite ja allikate abil. Põllukultuurid valitakse liikmesriikide poolt vastavalt sellele, kui olulised nad on haritava maa ja pestitsiidide kasutamise seisukohalt.

4. Maaelu areng

See arenev põllumajandusstatistika valdkond hõlmab tavaliselt riiklikul tasandil kogutava info üksikasjalikumat territoriaalset jaotust ning territoriaalset jaotust, mis erineb tavapäraselt piirkondliku statistika jaoks kasutatavatest haldusüksustest. Samuti on hõlmatud rohkem teemasid, sealhulgas talumajapidamiste ja perede tulu muudest tegevustest peale põllumajanduse (eelkõige tegevustest, mis täiendavad põllumajandustootjate poolt pakutavaid põllumajandustootmise ning sotsiaal- ja kultuuriteenuseid), elutingimused maapiirkondades, põllumajanduse osa muu majandus- ja kultuuritegevuse toetamisel jne.

Tabel A TEOSTUSKAVA 2003

Tekkinud kulude katmiseks antava ühenduse rahalise toetuse ülempiir

liikmesriikide kaupa

(1000 EUR) |

| B | DK | D | EL | E | F | IRL | I | L | NL | A | P | FIN | S | UK | KOKKU |

Füüsilised andmed | | 35,0 | | | | | | 20,0 | | | 38,5 | 33,5 | 30,0 | 20,0 | | 177,0 |

Põllumajandusarvestuse keskkonnaaspektid | 25,0 | | | | | | | | | | | | | | | 25,0 |

Põllumajanduse keskkonnapoliitika näitajad (sealhulgas pestitsiidide kasutamine) | 35,0 | 8,0 | 86,0 | | 12,0 | | | 97,5 | | 85,0 | 55,0 | | 31,5 | 77,0 | | 487,0 |

Maaelu areng | 17,5 | | 76,0 | | | | | 40,0 | | 25,0 | 40,0 | 30,0 | 27,0 | | 30,0 | 285,5 |

KOKKU | 77,5 | 43,0 | 162,0 | | 12,0 | | | 157,5 | | 110,0 | 133,5 | 63,5 | 88,5 | 97,0 | 30,0 | 974,5 |

--------------------------------------------------